《题义门胡氏华林书院》
宋代·何蒙

满眼烟霞与宅连，义高孝弟代相传。
彤庭召对曾承诏，内府颁书特奉宣。
学古一门遵法度，礼宾群仆尽精贤。
竺斋月夜招琴客，花院春风恣饮筵。
乘兴访僧因挂褐，傍秋买鹤不争钱。
半空山色长供望，彻晓清泉缓醒眠。
残暑玉溪开尚槛，晚凉观稼入平川。
神仙药术亲留写，朝达诗牌自把悬。
携手漫思为好伴，此身方恨未归田。
忆君几度西南望，遥想情风寄一篇。

作者简介：（937—1013）宋洪州人，字叔昭。南唐时举进士不第。入宋，授洺州推官。举太宗太平兴国五年进士，调遂宁令。以荐召入京，奏江淮茶法及淮南酒榷事称旨，命至淮右总提其事，自是每年有羡利。提举在京诸司库务，出知温州。真宗立，上言请开淮南盐禁，为卞衮等排抑，出知梧州，上所著《兵机要类》。历知鄂、袁诸州，以光禄少卿致仕。